הצעה להרצאה לכנס הל"א. עבור המושב

Forging an Israeli-Jewish Identity across Literary Genres in the Second Century of Zionist/Post-Zionist Discourse

אל הסוף ומעבר לו - האפוקליפסות של הציונות

ענבל רשף

דוקטורנטית בתוכנית ללימודי פרשנות ותרבות, אוניברסיטת בר אילן

levyresh@netvision.net.il

Towards the End and Beyond - The Apocalypses of Zionism

Inbal Reshef

PhD student at the Hermeneutics & Cultural Studies Program, Bar Ilan University

levyresh@netvision.net.il

הספרות האפוקליפטית האנגלו-אמריקאית מתמקדת בקטסטרופות כלל עולמיות, כגון פלישה מהחלל החיצון, או בדיסטופיות, כלומר בפן האידאולוגי של אוטופיות שהתעוותו, כגון התגבשות של משטר רודני. לעומת זאת, הספרות האפוקליפטית העברית מתמקדת במתחים שנגלעים בחברה הישראלית ובזהות היהודית. בדרך כלל זו ספרות פוליטית מאד ומקומית מאד, שמעצימה את החרדה הקיומית שבהוויה הישראלית, ויוצרת עולם מקוטב בין ישראלים ללא ישראלים, וגם בתוך ישראל, בין ערבים ליהודים, חילונים ודתיים 'ימנים' ו'שמאלנים'. בהרצאה זו אני שואלת באילו אמצעים לשוניים נוצר הקיטוב הזה, כיצד הוא מעצב את הזהות של הדמויות הספרותיות ומה היחס שנוצר בין הזהות הפרטית להזדהות הלאומית בדיסטופיות ישראליות.

הרצאתי תתמקד בספרו של עמוס קינן "**הדרך לעין חרוד**" (1984). עוד יידונו הספרים: "**מלאכים באים**", מאת יצחק בן נר (1987), "**כפור**", מאת שמעון אדף (2010) ו"**אצבעות של פסנתרן**" מאת יהלי סובול (2012). ארבעת הספרים חוזים עתיד של שלטון טוטליטרי, שניים מתוכם ("מלאכים באים" ו"כפור") מתארים שלטון דתי-יהודי, שיתרחש בעתיד רחוק יחסית, ושבינו לבין ההווה חותך איזה קו שבר - ארוע קטסרופלי כלל עולמי שגורם לאבדן זכרון אוניברסלי. השניים האחרים ("הדרך לעין חרוד" ו"אצבעות של פסנתרן") מתארים שלטון צבאי-ציוני שמתרחש בעתיד קרוב מאד. ארבעת הספרים מתאפינים בעמדה פרנואידית שגורמת לקיטוב קיצוני בין אויב לאוהב. ישראל מתוארת כמבודדת לחלוטין משאר העולם, והעלילה מתמקדת בציד אדם.

כדי לעמוד על אופן יצירת הקיטוב הקיצוני בין ה*אני* ל*אתה*, שחוזר בהפרדה החדה בין ה*אנחנו* ל*הם*, יש לבחון כיצד הזהות נארגת מתוך ההתנסויות שהדמות מדווחת עליהם מנקודת המבט המסויימת שלה. זאת מתוך הנחה שזהות מתעצבת באופן דיאלקטי, כלומר שהרעיונות של 'אני' 'אתה' 'אנחנו' ו'הם' מתגבשים באופן סימולטני. כמו כן אני מניחה שהזהות של הדמויות נוצרת במפגש של שני מרחבים, מרחב של התנסות ופעולה, למשל, היות ניצוד או צייד, ומרחב של חיווי, ישיר או עקיף. הרצאה זו מתמקדת בחיווי העקיף, כפי שהוא מתגלה

בכינויים דאיקטיים (מצביעים) שהם אספקטים של השפה שמעגנים את המבע בהקשר מסוים. באופן בסיסי הדאיקטים כוללים את הדוברים, הנמענים, המיקום והזמן של השיח. בתיאוריה של הדאיקטים יש ביטוי למתח שבין היחיד לקבוצה: מצד אחד יש הטוענים שהדאיקטים משקפים את הייחוד של הדובר כסובייקט אוטונומי שמחליט ובוחר איך לראות את עצמו ואת עולמו (Buhler, 1982; Lyons, 1982) ומצד שני נטען שהם מבטאים במובהק את הלוגוצנטריות ואת השיח, משום שהם כוללים את כל מה שמובן מראש, ואת מה שמספיק להצביע עליו מבלי לומר אותו במפורש (Jones, 1995; Sterenberg, 1983). פרישת השדה הדאיקטי הייחודי של הדמויות מאפשרת להציג עמדות, לא רק דרך המבעים המפורשים של הזדהות אידאולוגית, אלא באופן מובלע ותלוי מצב.